APSTIPRINĀTI

ar Kuldīgas novada domes

2025. gada 25. septembra sēdes lēmumu

(protokols Nr. \_\_, p. \_\_.)

PAŠVALDĪBAS NEKUSTAMĀ ĪPAŠUMA

**būvju īpašuma Baznīcas ielā 29A, Kuldīga, Kuldīgas novadā**

IZSOLES NOTEIKUMI

ZIŅAS PAR IZSOLĒ PIEDĀVĀTO NEKUSTAMO ĪPAŠUMU

1. Elektroniskā izsolē ar augšupejošu soli tiek piedāvāts pašvaldības nekustamais īpašums **būvju īpašums Baznīcas ielā 29A, Kuldīga, Kuldīgas novadā** (turpmāk – īpašums), kura
   1. īpašuma tiesības nostiprinātas Kuldīgas novada pašvaldībai, zemesgrāmatas nodalījuma Nr. 100000577498;
   2. īpašuma sastāvā ir būve (biroju ēka) ar kadastra apzīmējumu 62010060006006, kuras platība ir 262,5 m2; divi stāvi;
   3. būves tips: 12620101 - muzeji, mākslas galerijas, bibliotēkas un arhīvu ēkas; galvenais lietošanas veids: 1220 - biroju ēkas;
   4. īpašuma universālā kadastrālā vērtība ir 26460,00 EUR (01.01.2025.);
   5. Īpašums atrodas kultūras pieminekļa teritorijā: *7314010700 - kultūras pieminekļa teritorija un objekti, kas atbilstoši UNESCO Konvencijai par pasaules kultūras un dabas mantojuma aizsardzību iekļauti pasaules kultūras un dabas mantojuma objektu sarakstā.*
2. Īpašums vai apgrūtināts ar citām lietu tiesībām. Īpašums atrodas uz zemes vienības ar kadastra apzīmējumu 62010060006, kas ietilpst nekustamā īpašuma Baznīcas iela 29, Kuldīgā, Kuldīgas novadā, sastāvā, kadastra Nr. 62010060006, sastāvā. Par zemes likumisko lietošanu nav slēgts līgums.

Izsoles veids, maksājumi un samaksas kārtība

1. Izsoles mērķis un veids – pārdot nekustamu īpašumu elektroniskā izsolē ar augšupejošu soli (turpmāk – tekstā izsole).
2. Maksāšanas līdzekļi - 100% euro.
3. Izsoles sākuma cena (nosacītā cena): **81400,00 EUR**. Pirkuma summa nav apliekama ar pievienotās vērtības nodokli 21% apmērā.
4. Izsolāmā īpašuma cenas paaugstinājums izsoles gaitā (solis) – 100,00 EUR.
5. Drošības nauda (nodrošinājums) – 10% no nosacītās cenas – 8140,00 EUR.
6. Personai, kura vēlas piedalīties izsolē, **līdz 2025. gada 27. oktobrim, plkst. 23:59,** jāiemaksā Kuldīgas novada pašvaldības pamatbudžeta kontā: Kuldīgas novada pašvaldība, reģistrācijas Nr. 90000035590, AS “SEB banka”, kods UNLALV2X, konts LV26UNLA0011001130401, norādot: *“Baznīcas iela 29A, Kuldīga, izsole”* nodrošinājums 10% apmēra no izsolāmā īpašuma nosacītās cenas 8140,00 EUR un, izmantojot elektronisko izsoļu vietni, jānosūta lūgums izsoles rīkotājam autorizēt to dalībai izsolē. Papildus jāveic dalības maksas 20,00 EUR apmērā apmaksa saskaņā ar elektroniskajā izsoļu vietnē elektroniski izrakstīto rēķinu.

*!!! Dalības maksa tiek veikta uz Valsts kases kontu un tiek apstrādāta tikai darba dienās Valsts kases darba laikā un rēķini/pakalpojumi tiek apstiprināti tikai pēc naudas ienākšanas rēķinā norādītajā kontā. Līdz ar to iesakām maksu veikt savlaicīgi* ***vismaz 2 darbdienas pirms izsoles beigu datuma.***

1. Nodrošinājums uzskatāms par iesniegtu, ja tas saņemts norādītajā kontā **līdz 2025. gada 27. oktobra plkst. 23:59.**
2. Samaksa par pirkumu – **jāpārskaita 2 (divu) nedēļu laikā** no 40. punktā noteiktā paziņojuma saņemšanas dienas.
3. Nodrošinājums tiek ieskaitīts pirkuma maksā uzvarējušajam dalībniekam, pārējiem dalībniekiem - kredītiestādes kontā, kuras numurs norādīts norēķinu rekvizītos, elektronisko izsoļu vietnē <https://izsoles.ta.gov.lv>. Dalības maksa netiek atgriezta.
4. Visus izdevumus, kas saistīti ar nekustamā īpašuma pirkuma – pārdevuma līguma slēgšanu un reģistrāciju uz pircēja vārda, sedz pircējs.

Izsoles subjekts

1. Par izsoles dalībnieku var kļūt jebkura fiziskā vai juridiskā persona, kurai ir tiesības iegūt Latvijas Republikā nekustamo īpašumu un, kura līdz reģistrācijas brīdim ir iemaksājusi šo noteikumu 9. punktā minēto nodrošinājumu un autorizēta dalībai izsolē, un kurai nav Valsts ieņēmumu dienesta administrēto nodokļu (nodevu) parādu Latvijas Republikā, vai valstī, kurā tas reģistrēts, tajā skaitā, valsts sociālās apdrošināšanas iemaksu parādi, kas kopsummā pārsniedz 150 EUR, kā arī maksājumu (nodokļi, nomas maksājumi utt.) parādu attiecībā pret Kuldīgas novada pašvaldību.
2. Fiziska persona:

* Vārdu, uzvārdu;
* Personas kodu vai dzimšanas datumu (persona, kurai nav piešķirts personas kods);
* Kontaktadresi;
* Personu apliecinoša dokumenta veidu un numuru;
* Norēķinu rekvizītus (kredītiestādes konta numurs, uz kuru personai atmaksājama nodrošinājuma summa);
* Personas papildu kontaktinformāciju – elektroniskā pasta adresi un tālruņa numuru (ja tāds ir).

1. Fiziska persona, kura pārstāv citu fizisku vai juridisku personu, papildus 14. punktā norādītajam, sniedz informāciju par:

* Pārstāvamās personas veidu;
* Vārdu, uzvārdu fiziskai personai vai nosaukumu juridiskai personai;
* Personas kodu vai dzimšanas datumu (ārzemniekam) fiziskai personai vai reģistrācijas numuru juridiskai personai;
* Kontaktadresi;
* Personu apliecinoša dokumenta veidu un numuru fiziskai personai;
* Informāciju par notariāli apliecinātu pilnvaru, ja reģistrēts lietotājs izsolē pārstāv citu fizisku personu, vai informāciju par rakstiski noformētu pilnvaru vai dokumentu, kas apliecina reģistrēta lietotāja tiesības pārstāvēt juridisku personu bez īpaša pilnvarojuma, ja reģistrēts lietotājs pārstāv juridisku personu;
* Informāciju par pilnvarojuma apjomu (pārstāvības tiesības konkrētai izsolei, vairākām konkrētām izsolēm, uz noteiktu laiku, pastāvīgi);
* Attiecīgās lēmējinstitūcijas lēmumu par nekustamā īpašuma iegādi juridiskajai personai.

1. Izsoles dalībniekiem nedrīkst būt pasludināta maksātnespēja, tiem nav uzsākts likvidācijas process, to saimnieciskā darbība nav apturēta vai pārtraukta, vai nav uzsākta tiesvedība par darbības izbeigšanu, maksātnespēju vai bankrotu.

Izsoles pretendentu reģistrēšana Izsoļu dalībnieku reģistrā

1. Pretendentu reģistrācija notiek no 2025. gada 7. oktobra plkst. 13:00 un noslēdzas 2025. gada 27. oktobrim plkst. 23:59 elektronisko izsoļu vietnē <https://izsoles.ta.gov.lv> uzturētā Izsoļu dalībnieku reģistrā pēc oficiāla paziņojuma par izsoli publicēšanas Latvijas Republikas oficiālajā izdevuma "Latvijas Vēstnesis" tīmekļa vietnē [www.vestnesis.lv](http://www.vestnesis.lv).
2. Reģistrējoties Izsoļu dalībnieku reģistrā, persona iepazīstas ar elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu pareizību.
3. Ziņas par personu iekļauj Izsoļu dalībnieku reģistrā, pamatojoties uz personas iesniegumu. Iesniegumu persona iesniedz patstāvīgi, izmantojot elektronisko izsoļu vietnē pieejamo elektronisko pakalpojumu "Par e-izsoļu vietnes dalībnieka dalību konkrētā izsolē" un identificējoties ar vienu no vienotajā valsts un pašvaldību portālā www.latvija.lv piedāvātajiem identifikācijas līdzekļiem.
4. Reģistrēts lietotājs, kurš vēlas piedalīties izsludinātajā izsolē, elektronisko izsoļu vietnē nosūta izsoles rīkotājam lūgumu par autorizēšanu dalībai konkrētā izsolē un izsoles sludinājumā norādītajā izsoles rīkotāja kontā iemaksā izsoles nodrošinājuma summu sludinājumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotu rēķinu.
5. Izsoles organizētājs autorizē izsoles pretendentu, kurš izpildījis izsoles priekšnoteikumus, dalībai izsolē 7 (septiņu) dienu laikā, izmantojot elektronisko izsoļu vietnē pieejamo rīku.
6. Informāciju par autorizēšanu dalībai izsolē izsoles rīkotājs reģistrētam lietotājam nosūta elektroniski uz elektronisko izsoļu vietnē reģistrētam lietotājam izveidoto kontu.
7. Autorizējot personu izsolei, katram solītājam elektronisko izsoļu vietnes sistēma automātiski izveido unikālu identifikatoru.
8. Izsoles pretendents netiek reģistrēts, ja:

* nav vēl iestājies vai ir beidzies pretendentu reģistrācijas termiņš;
* ja nav izpildīti visi šo noteikumu minētie norādījumi;
* konstatēts, ka pretendentam ir izsoles noteikumu minētās parādsaistības;
* fiziskā vai juridiskā persona saskaņā ar spēkā esošajiem normatīvajiem aktiem nevar iegūt savā īpašumā zemi.

1. Izsoles organizētājs nav tiesīgi līdz izsoles sākumam sniegt informāciju par izsoles pretendentiem.
2. Izsoles pretendentam pirms reģistrācijas izsolei ir tiesības iepazīties ar īpašuma tehniskajiem rādītājiem - pielikumiem, kuri raksturo pārdodamo īpašumu un ir izsoles rīkotāja rīcībā.
3. Papildus ziņas par izsolāmo īpašumu ir iespējams saņemt, nosūtot pieprasījumu uz e-pastu [dome@kuldiga.lv](mailto:dome@kuldiga.lv) vai pa tālruni 63350143.
4. Izsoles pretendentiem pirms reģistrācijas izsolei ir tiesības ar izsoles rīkotāja atļauju apmeklēt īpašumu. Par apskati, sazināties ar Ivetu Zvirbuli, pa tālruni 29614518.

Izsoles norise

1. Paziņojums par izsoli ir jāpublicē [elektronisko izsoļu vietnē](https://izsoles.ta.gov.lv/)  [https://izsoles.ta.gov.lv](https://izsoles.ta.gov.lv/izsole/izsole/noteikumi/1), Latvijas Republikas oficiālajā izdevumā "Latvijas Vēstnesis", Kuldīgas novada pašvaldības informatīvajā izdevumā "Kuldīgas Vēstis", pašvaldības interneta mājas lapā [www.kuldiga.lv](http://www.kuldiga.lv), izliekams labi redzamā vietā pie attiecīgā nekustamā īpašuma.
2. Izsole sākas elektronisko izsoļu vietnē <https://izsoles.ta.gov.lv> **2025. gada 7. oktobrī plkst. 13:00 un noslēdzas 2025. gada 6. novembrī plkst. 13:00.**
3. Izsolei autorizētie dalībnieki drīkst izdarīt solījumus visā izsoles norises laikā.
4. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par 5 (piecām) minūtēm.
5. Ja pēdējās stundas laikā pirms izsoles noslēgšanas tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbadienas pulksten 13:00.
6. Pēc izsoles noslēgšanas solījumus nereģistrē un elektronisko izsoļu vietnē tiek norādīts izsoles noslēgums datums, laiks un pēdējais izdarītais solījums.
7. Izsoles organizētājs var pārtraukt izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu. Paziņojumu par izsoles pārtraukšanu publicē elektronisko izsoļu vietnē.
8. Pēc izsoles slēgšanas sistēma automātiski sagatavo izsoles aktu, kuru izsoles komisija apstiprina septiņu dienu laikā pēc izsoles.
9. Izsoles dalībniekiem, kuri piedalījušies izsolē, bet nav nosolījuši īpašumu, septiņu dienu laikā tiek atmaksāts izsoles nodrošinājums, izņemot juridisku personu, kura nosolījusi visaugstāko cenu, bet kurai konstatēti šo noteikumu minētie nosacījumi, kā rezultātā tā zaudē iesniegto nodrošinājumu.
10. Ja juridiskajai personai, kura nosolījusi visaugstāko cenu, konstatēts nodokļu parāds, kurš lielāks par 150,00 EUR, īpašums tiek piedāvāts pircējam, kurš nosolījis nākamo augstāko cenu.
11. Izsole tiek atzīta par nenotikušu un nodrošinājums netiek atmaksāts nevienam no izsoles dalībniekiem, ja neviens no viņiem nav pārsolījis izsoles sākumcenu.

Izsoles rezultātu apstiprināšana un līguma noslēgšana

1. Izsoles organizētājs septiņu darba dienu laikā no izsoles noslēguma dienas izsniedz paziņojumu par pirkuma summu.
2. Izsoles dalībniekam, kurš nosolījis augstāko cenu, **2 (divu) nedēļu laikā pēc paziņojuma saņemšanas jāpārskaita norādītajā kontā pirkuma summu**, kas atbilst starpībai starp augstāko nosolīto cenu un iemaksāto nodrošinājumu. Pēc maksājumu veikšanas maksājumu apliecinošie dokumenti iesniedzami Kuldīgas novada pašvaldības Nekustamo īpašumu nodaļā, Pilsētas laukums 2, Kuldīgā, Kuldīgas novadā, vai nosūtāmi elektroniski uz e-pasta adresi: [iveta.zvirbule@kuldiga.lv](mailto:iveta.zvirbule@kuldiga.lv).
3. Ja īpašumu nosolījušais izsoles dalībnieks šo noteikumu 41. punktā noteiktajā termiņā nav norēķinājies šajos noteikumos minētajā kārtībā, viņš zaudē tiesības uz nosolīto īpašumu. Izsoles nodrošinājums attiecīgajam dalībniekam netiek atmaksāts.
4. Ja nosolītājs noteiktajā laikā nav samaksājis nosolīto cenu, par to informē izsoles dalībnieku, kurš nosolījis nākamo augstāko cenu un šim izsoles dalībniekam ir tiesības divu nedēļu laikā no paziņojuma saņemšanas dienas paziņot izsoles rīkotājam par īpašuma pirkšanu par paša solīto augstāko cenu.
5. Ja 43. punktā noteiktais izsoles dalībnieks no īpašuma pirkuma atsakās vai norādītajā termiņā nenorēķinās par pirkumu, izsole tiek uzskatīta par nenotikušu. Lēmumu par atkārtotu izsoli vai atsavināšanas procesa pārtraukšanu pieņem Kuldīgas novada dome.
6. Pirkuma līgumu pircējs paraksta 30 (trīsdesmit) dienu laikā pēc izsoles rezultātu apstiprināšanas Kuldīgas novada domē.
7. Pēc pirkuma līguma noslēgšanas pretendents pārņem īpašumu savā pārvaldīšanā un apsaimniekošanā.
8. Pirkuma līguma projekts tiek apstiprināts kopā ar šiem noteikumiem.
9. Pirkuma līgumu pašvaldības vārdā paraksta Kuldīgas novada domes priekšsēdētāja vai viņas prombūtnē – Kuldīgas novada domes priekšsēdētājas vietnieks.

Nenotikušās izsoles

1. Izsole atzīstama par nenotikušu:
   * ja uz izsoli nav autorizēts neviens izsoles dalībnieks;
   * ja izsole bijusi izziņota, pārkāpjot šos noteikumus vai Publiskas personas mantas atsavināšanas likumu;
   * ja tiek noskaidrots, ka nepamatoti noraidīta kāda dalībnieka piedalīšanās izsolē vai nepareizi noraidīts kāds pārsolījums;
   * ja neviens izsoles dalībnieks nav pārsolījis izsoles sākumcenu;
   * ja vienīgais izsoles dalībnieks, kurš nosolījis izsolāmo īpašumu, nav parakstījis izsolāmā īpašuma pirkuma līgumu;
   * ja neviens no izsoles dalībniekiem, kurš atzīts par nosolītāju, neveic pirkuma maksas samaksu šajos noteikumos norādītajā termiņā;
   * ja izsolāmo mantu nopirkusi persona, kurai nav bijušas tiesības piedalīties izsolē.

Izsoles rezultātu apstrīdēšana

1. Sūdzības par izsoles rīkotāja darbībām var iesniegt Kuldīgas novada domei 7 (septiņu) dienu laikā pēc izsoles rezultātu apstiprināšanas.

izvirzītie apbūves nosacījumi

1. Īpašuma piekļuvei nav dibināts ceļa servitūts.
2. Nav pieļaujama vides stāvokļa pasliktināšanās, kas saistīta ar būvniecības procesā radušos smaku, troksni, vibrāciju vai cita veida piesārņojumu.
3. Īpašuma apsaimniekošana, uzturēšana un sakopšana veicama atbilstoši Kuldīgas novada pašvaldības saistošajiem noteikumiem.
4. Pamatojoties uz 30.11.2021. Tehniskās apsekošanas atzinumu TAA-KNP-36, secināts, ka pastāv tādu risku un apdraudējumu, kas liegtu turpmāku Objekta ekspluatāciju. Būvinspektora norādījumi: aizliegt ēkas ekspluatāciju, līdz būvprojekta izstrādei un ēkas nolietoto nesošo konstrukciju atjaunošanai.
5. Pastāv tādu risku un apdraudējumu, kas liegtu turpmāku objekta ekspluatāciju, atbilstoši Būvniecības likuma 9. pantā noteiktajām būtiskajām būvei izvirzāmajām prasībām:

* *Mehāniskā stiprība un stabilitāte – ir pamats apšaubīt būves kopējo mehānisko stiprību un stabilitāti.*
* *Pamatu mūris ēkas austrumu daļa, gar Alekšupīti ir zaudējis savu monolītumu. Gan ēkas dienvidu, gan ziemeļu stūri ir vērojama dziļa mūrjavas erozija un daļēja sabrukšana. Īpaši izteikti bojājumi ir dienvidaustrumu stūrī, kur pamatu mūrim ir atdalījies (nosēdies) stūris aptuveni 1 x 1 m izmēros. Šis pamatu mūra stūra gabals ir pilnībā atdalījies un vairs neuzņem uz sevi ārsienu mūra novirzītās slodzes. Šis nobrukušais stūris liecina gan par pamatnes grunšu nestspējas vājinājumiem, gan par paša pamatu mūra nestspējas un noturības vājinājumiem.*
* *Vairākās vietās pirmā stāva telpās ir ievērojami iesēdušās grīdas, uz 4 m garu telpu grīdas augstums no līmeņa atšķiras pat par padsmit centimetriem. Papildus tam grīdas ir ar ievērojamu līganumu (īpaši telpā nr. 001-11 telpā), tik ievērojami iesēdumi, kas liecina par būtiskiem pamatnes nestspējas vājinājumiem.*
* *Vizuāli apskatot pamatus rodas šaubas par pamatu nestspēju ēkas dienvidaustrumu un ziemeļaustrumu stūros, kā ēkas centrālajā daļā. Bojājumi ir tik būtiski un apjomīgi, ka pastāv arī būtisks risks, ka ārsienu mūris virs pamatiem var sākt brukt. Pamatu un pamatnes tehniskais stāvoklis vērtējams kā neapmierinošs un pirms avārijas stāvokļa.*
* *Mūra sienas ir ar būtiskiem bojājumiem īpaši ziemeļu un dienvidu galējām ārsienām.*
* *Dienvidu fasādes mūrim praktiski visā apjomā ir ievērojama mūra erozijas pusķieģeļa biezumā.*
* *Dienvidu un ziemeļu fasādēs otrā stāva līmenī pašrocīgi ir ierīkotas loga ailes, atvērumi ir izveidoti nekvalitatīvi, izlauzti mūra gabali.*
* *Austrumu fasādes mūris ir vairākās vietās ar izliekumiem (ar ~ 5 cm izvirzījumu no ass horizontālās un vertikālās), nav konstatētas plaisas vai citi vizuāli bojājumi. Iespējams jau būvniecības laikā veikts nekvalitatīvs mūrējums.*
* *Pie iekšējām nesošajām sienām arī ir konstatētas ievērojama caurejošas plaisas telpā Nr. 001-6.*
* *Ēkas dienvidu daļā starpstāvu pārsegumam ir ievērojams pārseguma izliekums, kur tas laida vidū ir iesēdies ~ 120 mm. Laida garums ir ~ 9 m, līdz ar to, ir 1/75 liela sijas deformācija, kas ir uzskatāma par būtisku un bīstamu. Kā iespējamais problēmas cēlonis varētu būt, ka centrālajā ēkas mūra sienā kādā laika periodā ir izveidoti apjomīgi atvērumi un sijām likvidēts centrālais balsts. Pārbūvēs rezultātā sijai laida garums starp balstiem divkārt palielināts no 4.5 m uz 9 m un sija deformējusies/izliekusies. Šāda izliece uzskatām par bīstamu.*
* *Gan ēkas ziemeļu daļā, gan dienvidu daļā divām jumta spārēm balsta vietās ir konstatētas būtiskas trupes pazīmes. Trupes bojājumi ir salīdzinoši apjomīgi un skar ~ 10% un 30% no spāres šķērsgriezuma laukuma*
* *Jumta seguma kārniņi ir neapmierinošā stāvokli, vizuāli apsekojot tika konstatēts būtisks nolietojums. Kārniņi sāk plaisāt un sairt.*
* *Atsevišķās vietās ir uzstādīts skārda jumta segums, arī šim jumta segumam ir būtiski bojājumi un arī kopumā ievērojams nolietojums.*
* *Ēkai ir divi silikāta ķieģeļu mūra dūmeņi, kuri ir pirms avārijas stāvoklī. Dūmeņiem ir vērojama sabrukšana. Pastāv ļoti būtisks risks, ka turpinoties sabrukt dūmeņiem, no tiem atdalošie ķieģeļu gabali var nodarīt būtiskas traumas.*

1. **Izsoles uzvarētājam par saviem līdzekļiem:** 
   1. pēc iegādes nekavējoties jāveic īpašuma norobežošanas, konservācijas darbi, kas nepieļautu tā turpmākās stāvokļa pasliktināšanos;
   2. viena gada laikā no īapšuma iegādes sagatavot un iesniegt Būvvaldē būvniecības ieceri ar īpašuma nesošo un konstruktīvo risinājumu atjaunošanu un / vai pārbūvi atbilstoši Izsoles uzvarētāja vajadzībām;
   3. viena gada laikā no īpašuma iegādes sagatavot un iesniegt Būvvaldē būvniecības ieceri Īpašuma sākotnējā arhitektoniskā stāvokļa atjaunošanai.
2. Nav pieļaujama īpašuma nojaukšana.

CITI NOTEIKUMI

1. Kuldīgas novada pašvaldība, apstrādājot izsoles procesā iegūtos fizisko personu datus, ievēro Eiropas Parlamenta un Padomes 2016. gada 27. aprīļa Regulā 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) un nacionālajos normatīvajos aktos par personas datu apstrādi noteiktās prasības.
2. Izsoles dalībnieku personas datu apstrādes tiesiskais pamats ir Vispārīgās datu aizsardzības regulas 6. panta pirmās daļas c) punkts: *apstrāde ir vajadzīga, lai izpildītu uz pārzini attiecināmu juridisku pienākumu, kas, organizējot mantas atsavināšanu, pārdodot mantu izsolē, izriet no Publiskas personas mantas atsavināšanas likumā noteiktajām prasībām.*

*Pielikumā*:

*Pirkuma līguma projekts;*

*Tehniskās apsekošanas atzinums TAA-KNP-36;*

*Būvju īpašuma Baznīcas ielā 29A, Kuldīgā, Kuldīgas novadā, vērtības*

Izsoļu komisijas priekšsēdētāja (paraksts)\* Iveta Zvirbule

\* DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU